b'\n_START_ARTICLE_\nVelocitat d\'escapament\n_START_PARAGRAPH_\nLa velocitat d\'escapament o velocitat d\'alliberament \xc3\xa9s la velocitat m\xc3\xadnima que es necessita per poder escapar de l\'atracci\xc3\xb3 del camp gravitatori generat per un objecte qualsevol, en lloc de caure-hi a sobre una altra vegada o entrar en \xc3\xb2rbita a una al\xc3\xa7ada concreta sobre la seva superf\xc3\xadcie, suposant convencionalment que aquest objecte no es veu afectat per cap altra for\xc3\xa7a externa a part de la gravetat. _NEWLINE_Si ho definim formalment, la velocitat d\'escapament \xc3\xa9s la velocitat inicial que es necessita per anar des d\'un punt inicial en un camp gravitatori (amb una energia potencial concreta) fins a l\'infinit amb una velocitat residual igual a zero respecte al camp. Normalment el punt inicial es trobar\xc3\xa0 a la superf\xc3\xadcie d\'un planeta o sat\xc3\xa8l\xc2\xb7lit natural. Des de la superf\xc3\xadcie de la Terra la velocitat d\'escapament \xc3\xa9s d\'uns 11,2 km/s; en canvi, a 9.000 km d\'altura a l\'espai la velocitat d\'escapament del nostre planeta \xc3\xa9s de nom\xc3\xa9s 7,1 km/s. A aquesta velocitat tamb\xc3\xa9 se la denomina "segona velocitat c\xc3\xb2smica"._NEWLINE_Tots els objectes sobre la Terra tenen la mateixa velocitat d\'escapament, independentment de la massa que tinguin. El que \xc3\xa9s diferent segons cada objecte \xc3\xa9s la quantitat d\'energia necess\xc3\xa0ria per accelerar la massa fins a assolir la velocitat d\'escapament. Com m\xc3\xa9s massiu sigui l\'objecte m\xc3\xa9s energia es necessitar\xc3\xa0 per aconseguir la velocitat necess\xc3\xa0ria per escapar de la gravetat terrestre._NEWLINE_Si b\xc3\xa9 la velocitat d\'escapament \xc3\xa9s sempre la mateixa, la velocitat d\'escapament "relativa a la superf\xc3\xadcie" d\'un cos en rotaci\xc3\xb3 com la Terra, dep\xc3\xa8n de la direcci\xc3\xb3 a la qual viatja l\'objecte. Per exemple, donat que la velocitat de rotaci\xc3\xb3 de la Terra a l\'equador \xc3\xa9s d\'uns 465 m/s cap a l\'est, un coet llan\xc3\xa7at tangencialment en direcci\xc3\xb3 est necessita una velocitat d\'aproximadament 10.735 km/s "respecte a la superf\xc3\xadcie" de la terra per assolir la velocitat d\'escapament, mentre que si el llancem en direcci\xc3\xb3 oest la velocitat que necessitarem ser\xc3\xa0 d\'uns 11.665 km/s. Donat que la velocitat de rotaci\xc3\xb3 terrestre disminueix, partint de l\'equador, a mesura que ens desplacem cap al nord o cap al sud (augmenta la latitud), els empla\xc3\xa7aments per al llan\xc3\xa7ament de coets s\'intenta que siguin tan a prop de l\'equador com sigui possible. Aix\xc3\xad la zona de llan\xc3\xa7aments de l\'ESA (Ag\xc3\xa8ncia Espacial Europea) es troba a la Guaiana Francesa, a nom\xc3\xa9s 5 graus al nord de l\'equador._NEWLINE_A causa de l\'exist\xc3\xa8ncia d\'atmosfera al nostre planeta no \xc3\xa9s possible accelerar un objecte a 11,2 km/s prop de la superf\xc3\xadcie. Aquestes velocitats s\xc3\xb3n molt lluny de les possibilitats de la majoria de sistemes de propulsi\xc3\xb3 hipers\xc3\xb2nics actuals, i probablement causarien la ignici\xc3\xb3 de l\'objecte en q\xc3\xbcesti\xc3\xb3 a causa del fregament atmosf\xc3\xa8ric. Actualment, el sistema que utilitzen les naus i sondes espacials consisteix a col\xc2\xb7locar-les pr\xc3\xa8viament en una \xc3\xb2rbita terrestre baixa (LEO, Low Earth Orbit, en angl\xc3\xa8s) i despr\xc3\xa9s accelerar-les fins a la velocitat d\'escapament, que en aquesta al\xc3\xa7ada \xc3\xa9s d\'aproximadament 10,9 km/s, partint aleshores dels 8 km/s que les naus acostumen a dur en aquest tipus d\'\xc3\xb2rbita.\n_START_SECTION_\nM\xc3\xbaltiples fonts gravitat\xc3\xb2ries\n_START_PARAGRAPH_\nLa velocitat d\'escapament des d\'una posici\xc3\xb3 en un camp gravitatori amb m\xc3\xbaltiples or\xc3\xadgens es deriva de la quantitat total d\'energia potencial per kg en aquesta posici\xc3\xb3 concreta relativa a l\'infinit. L\'energia potencial generada per totes les fonts en el punt concret es poden sumar simplement. La velocitat d\'escapament resultar\xc3\xa0 ser l\'arrel quadrada de la suma dels quadrats de les velocitats d\'escapament individuals de totes les fonts._NEWLINE_Per exemple, des de la superf\xc3\xadcie de la Terra, la velocitat d\'escapament per a la combinaci\xc3\xb3 Terra i Sol \xc3\xa9s . D\'aqu\xc3\xad es despr\xc3\xa8n que la velocitat necess\xc3\xa0ria per a abandonar el sistema solar \xc3\xa9s de 13,6 km/s relativa a la Terra en la direcci\xc3\xb3 de l\'\xc3\xb2rbita terrestre, ja que a aquesta velocitat cal sumar-hi els 30 km/s que representen la velocitat orbital de la Terra al voltant del Sol.'